送張漕還停舟樊港訪退谷
作者：薛季宣
朝代：宋

paragraphs: 送客過樊谿，停橈退谷口。
不見元次山，靜立躊躇久。
巉巖兩石峰，猶疑入戶牖。
杯湖正宜泛，堙塞僅盈肘。
糞壤瘞杯樽，勿復堪賭酒。
扁舟泛然者，長歌挈敝笱。
浩無風塵意，將恐是聱叟。
自知干進客，對面弗敢扣。
從之人甚遠，慙顔爲之厚。
武昌非昔人，望絕不得友。
它時賦歸歟，湖谷定吾受。
此心介如石，自誓向樊母。